Tällä hetkellä atk-tietäjä ja tietokirjailija Petteri Järvinen on Atlantin yllä, ilman internet-yhteyttä. Noin neljän tunnin kuluttua hänen koneensa laskeutuu Atlantan lentokentälle ja kun Järvinen avaa puhelimensa, se on täynnä notifikaatioita ja vihaa.

Viisi tuntia sitten yksityisyydensuojasta ja nettietiketistä haastatteluja antanut asiantuntija päivitti Facebookiin kuvan valtavan lihavasta vierustoveristaan, ilmeisesti aasialaisesta naisesta ja höysti julkisen postauksensa sarkastisella ”Tästä tulee pitkä lento…”-saatteella.

Todellinen klassikkomoka. Me kaikki muistamme edesmenneen Teri Niitin aiheuttaman someraivon, kun tämä salakuvasi imettävää äitiä lentokoneessa ja toivoi, että nainen olisi peittänyt rintansa. Päivityksestä noussut viha oli kohtuutonta, julmaa ja aivan liian ankaraa Niittiä kohtaan.

Maailmalla näitä tapauksia on ollut monia. Tunnetuin lienee PR-johtaja Justine Saccon tapaus, jossa hän mölöytti Twitteriin: ”Menossa Afrikkaan. Toivottavasti en saa AIDSia. Vitsi vitsi. Olen valkoinen!”

Saccon viesti aiheutti valtavan raivon ja lynkkauksen jo lennon aikana ja tilannetta seurattiin hashtagilla #HasJustineLandedYet. Saccoa oltiin vastassa lentokentällä. Tyhmä vitsi maksoi Saccolle työpaikan.

Voimme olla montaa mieltä siitä, kuinka kauhea rikos on laittaa huono vitsi sosiaaliseen mediaan. Kysehän on kuitenkin melko harmittomasta jutusta. Kuten oli Niitin ja Sacconkin kohdalla. Ei huonosta huumorista saa ihmistä tuhota. Mutta kun lynkkaus on käynnistynyt – kuten nyt Petteri Järvisen tapauksessa näyttää käyneen – verenhimoista somemöykkää on mahdoton vaientaa.

Jos olisin toimittaja ja asuisin Atlantassa, menisin kentälle Petteri Järvistä vastaan. Järvinen kun oli niin ystävällinen, että julkaisi lentonsa numeron ja saapumisajan heti kohukuvansa alla. Jos olisin roskalehden skandaalinenä, yrittäisin haastatella myös kuvassa näkyvää naista.

LISÄYS: Toki toivon, että kaikki tajuavat kyseessä olleen pelkkä hölmö päivitys ja inhimillinen moka, eikä kukaan mene oikeasti Järvistä vastaan. Mutta internet on sanoinkuvaamattoman ruma ja ilkeä, kun sitä ärsytetään.

LISÄYS 2: Ilmeisesti Järvinen on harrastanut lihavien naisten salakuvaamista aiemminkin. En enää pystykään pitämään tätä päivitystä ”melko harmittomana” tai pelkkänä inhimillisenä mokana. Silti tässä on vaara räjähtää kohtuuttomaksi.